આ અંગે મળતી માહિતી અનુસાર સુરત જિલ્લાના પલસાણા ચાર રસ્તા ખાતે આવેલ ઉમર અબૂવટ કોમ્પ્લેક્ષમાં આવેલ સૌરાષ્ટ્ર કાઠિયાવાડી હોટલમાં મેનેજર તરીકે નોકરી કરતાં અબ્દુલભાઈ અઝીઝભાઈ વલિયા નાઓએ ગત-30મી સપ્ટેમ્બરના રોજ સાંજના 5 વાગ્યાના અરસામાં મહિનાના હિસાબની ગણતરી કરી 3.57 લાખ રૂપિયા બેગમાં મૂકી આરામ કરવા માટે તે રૂમને તાળું મારીને ચાલ્યા ગયા હતા. તે દરમ્યાન કોઈ અજાણ્યો ચોર ઈસમ રૂમમાં મુકેલ બેગમાંથી 3.57 લાખ રૂપિયા લઈ ભાગી ગયો હતો. બનાવ અંગે પલસાણા પોલીસે સીસીટીવી તેમજ મોબાઈલ કોલ ડિટેલને આધારે તપાસ હાથ ધરી હતી. તપાસ દરમ્યાન જાણવા મળ્યું હતું કે હોટલમાં જ કામ કરતો યુવાન મોહમદ હુસેન આમીર ઉર્ફે અનંત વજૂનાથ ગણેશ (22) (મૂળ રહે, ચેન્નઈ) નાઓ જ રૂપિયા ચોરી કરી ગયો હોય જેથી પોલીસે ચેન્નઈથી મોહમદ હુસેન આમીર ઉર્ફે અનંતની ધરપકડ કરી પૂછતાછ હાથ ધરી હતી. જેમાં તેણે ચોરીની કબૂલાત કરતાં પોલીસે તેની પાસેથી 1.70 લાખ રૂપિયા રિકવર કર્યા હતા. પોલીસે તેના એક દિવસના કોર્ટ રિમાન્ડ મેળવ્યા હોવાનું જાણવા મળે છે.